लघुकथा लेखक को लोकतांत्रिक मूल्यों के अंगरक्षक की भूमिका भी निभानी होगी। संसद और उसके बाहर जिस प्रकार नैतिक, मानवीय और लोकतांत्रिक मूल्यों का ह्रास हो रहा है, उस पर अलग लेखकीय दृष्टि से विचार करना होगा, क्योंकि लेखन के मूल में है दृष्टि । यदि हम चीजों को व्यापक परिप्रेक्ष्य में पूरी ऐतिहासिक समझ के साथ विश्लेषित नहीं करेंगे तो समाज की सही तस्वीर सामने नहीं आएगी। रचनाशीलता का तकाजा है कि पड़ताल करे कि भयावह समय के आर्थिक,सामाजिक दबावों ने मनुष्य जीवन पर क्या असर डाला है? मनुष्य टूट–बिखर क्यों रहा है? क्यों उसका निरंतर शोषण हो रहा है? इस दृष्टि और समझ के साथ जरूरत है अभिव्यक्ति कौशल की। नए प्रयोग की। प्रयोग की हैं, जो शिल्प को आगे ले जा सकते हैं।